༈གཞག་བླ་མ་ཀུན་དགའ་དཔལ་བ་ནི། རྗེ་བདུན་པ་ལས་ཆོས་དང་གདམས་ངག་ཐམས་ཅད་གསན་ཏེ་མཁས་གྲུབ་ཆེན་པོར་གྱུར། རབ་སྒང་གི་མཁས་པ་མི་ལྔའི་ནང་ནས་བྱམས་སར་བ་ཆེན་པོའི་སྔོན་གནས་གསལ་བར་དྲན། རབ་སྒང་སྡེ་འཁྲུག་ཆེན་པོར་གྱུར་ནས། ཆོས་འཁོར་ཡུན་རིང་དུ་ཆགསྡེ་རྣམས་ཀྱང་ཉམ་ཉེས་ཀྱི་དུས་རྗེ་འདིས་འཁྲུག་རྩོད་ཐམས་ཅད་བསྡུམས། དགེ་འདུན་གྱི་བཅའ་བ་ཐམས་ཅད་གསར་དུ་མཛད། ཆོས་འཁོར་གྱི་སྔ་སྲོལ་གསོས་ཏེ་རབ་སྒང་དུ་སངས་རྒྱས་ཀྱི་བསྟན་པ་གཞི་བཞེངས་མཛད། ཁྱད་པར་བྱམས་སར་ལ་བསྟན་པའི་མཛད་རླབས་ཆེ། རབ་སྒང་གི་དགེ་འདུན་པ་ཀུན་དམ་ཆོས་ཀྱིས་བཏུལ། སྤྱིར་མདོ་སྨད་ཀྱི་སྐྱེ་བོ་ཐམས་ཅད་ཆོས་ལ་བཀོད་ཅིང་། ཤིན་ཏུ་ཧུའི་རྒྱལ་པོ་དང་། དར་མདོའི་ཆེན་པོ་སོགས་རྒྱའི་བློན་ཆེན་མང་པོ་དང་རྒྱལ་བུ་དུ་མས་ཡོན་གནས་དམ་པར་བསྙེན། རྗེ་མི་བསྐྱོད་ཞབས་ཀྱིས་ཀྱང་། སྔོན་ཚེ་གཙང་མའི་ཟས་ཀྱི་རིམ་གྲོ་པ། པཎ་ཆེན་དབང་ཕྱུག་རྒྱ་མཚོ་དེ་ཡང་ཁྱོད། ཅེས་སོགས་སྔོན་གནས་དུ་མ་ལུང་གིས་བསྟན། ཕྲིན་ལས་ཤིན་ཏུ་ཆེ་སྐུ་ཚེ་མཐར་ཕྱིན་པར་བསྟན་འགྲོའི་དོན་མཛད་ཅིང་། དབོན་པོ་སྐུ་མཆེད་སོགས་ཀྱིས་ཕྲིན་ལས་ཀྱི་རྒྱུན་སྐྱོང་ངོ་། །